Moot-moord: Was dit beplan? | Maroela Media
Moot-moord: Was dit beplan?
Landdros Kiru Pillay moet onder meer eers besluit of die moord op pastoor Elsabe van Niekerk voorafbeplan was voordat Stefan Visser (29), haar skoonseun wat van die daad aangekla word, gaan weet of sy borgtogaansoek suksesvol was.
Philip van Staden, Visser se prokureur, het Woensdag in sy slotbetoë in die Pretoria-landdroshof versoek dat sy kliënt borgtog kry. "Die bewyse wat tans voor die hof dien bewys nie dat dit 'n moord met voorbedagte rade was nie en daarvolgens nie 'n skedule 6-misdryf is nie," het Van Staden gesê. "Die staat se bewyse het in gebreke gebly om te bewys dat die moord vooraf beplan was en dit sal tydens die verhoor bewys word."
Van Staden het gesê die rede hoekom Visser die dag van die moord op 11 April in Pretoria se Moot-gebied 'n klapmus en handskoene by hom gehad het, was omdat hy die oggend met 'n bromponie gery het en dit koud was. Hy het sy vuisyster met 'n mes vooraan, die wapen waarmee Van Niekerk vermoedelik 31 keer gesteek en vier keer gesny is, aan hom gehad omdat hy dit altyd by hom dra vir selfverdediging.
"Hy bly sedert verlede jaar nie meer in die oorledene se huis nie en weet nie wat haar doen en late is nie. Hy het dus nie 'n idee gehad dat sy die dag by haar broer se werkswinkel in Gezina sou opdaag nie. Hy is daarheen om sy vriend te gaan besoek en saam met hom 'n bier te drink. As hy die moord vooraf beplan het, sou hy direk na die oorlede se huis gegaan het. Dit is 'n geldige rede om te bewys dit was nie moord met voorbedagte rade nie en dat die saak as 'n skedule 5-misdryf aangehoor moet word."
Aubrey Ledwaba, vir die staat, het op sy beurt aangevoer dat die moord wel voorafbeplan was.
"Die beskuldigde het in sy beëdigde verklaring aangedui dat hy en sy vrou besig was om te skei en dat sy skoonouers in hul huwelik ingemeng het. Hy het ook getuig dat hy die Saterdag voor die moord in 'n argument met die oorledene se man betrokke was. Hy het dus 'n wrok gehad," het Ledwaba gesê. "Ons het ook die verklaring van die oorledene se vriendin wat sê dat Visser in Januarie gedreig het om sy skoonouers, vrou en kinders te vermoor waarna hy selfmoord sou pleeg."
Ledwaba het gesê dat Visser sedert hy in gr. 10 was tot en met September verlede jaar by die oorledene se huis gewoon het, waarna hy by sy nuwe vriendin ingetrek het wat tans vyf maande swanger is met hul baba.
"Hy het dus lank genoeg daar gebly om bewus te wees van haar doen en late. Hy is na die werkswinkel toe en het daar gaan drink omdat hy geweet het sy gaan daar 'n draai maak. Hy het selfs later gery om nog bier te gaan koop terwyl hy gewag het dat sy opdaag.
Pastoor Elsabe van Niekerk. Foto: Facebook
"As hy die klapmus gedra het vir die koue, hoekom het hy dit dan aangehad terwyl hy die oorledene doodgesteek het? Hy het dit gebruik om sy gesig te bedek. Ná die voorval het hy probeer wegkruip en het hy gejok toe die polisie hom aangekeer het deur te sê dat daar 'n rooi Golf met vier swart mans was wat die plek beroof het."
Ledwaba het gesê die staat het 'n sterk saak en bewyse en dit is alles 'n duidelike aanduiding dat die moord vooraf beplan was.
Hy het bygevoeg dat die graad van geweld erg is. "Om iemand 31 keer met 'n mes te steek en vier keer te sny is baie ernstig. Dit is beslis nie 'n straf vir iemand wat iemand anders net gestamp het nie, soos wat die beskuldigde beweer die oorledene aan hom gedoen het, voordat hy nie verder kon onthou wat gebeur het nie."
Oor die bewering dat Visser nie verder kon onthou wat ná die konfrontasie gebeur het nie, het Ledwaba gesê die staat is nie oortuig dat Visser nie die gebeure kan onthou nie.
"Hy onthou nie wat verder gebeur het nie, maar was slim genoeg om te vlug en klere met bloed op te gaan verbrand. Ek sal graag wil weet van wanneer af hy weer onthou. Hy het dieselfde dag ná sy inhegtenisneming aan die polisie stap vir stap verduidelik wat gebeur het, maar nou voer hy aan hy kan niks onthou nie."
Ledwaba het gesê Visser het nie die moorddaad ontken nie en dat die staat sal poog dat hy tot lewenslange tronkstraf gevonnis moet word.
Van Staden het afgesluit deur te sê dat Visser nog nie skuldig bevind is nie en dat Visser ontken dat hy die sogenaamde dreigement gemaak het.
Pillay het die saak tot volgende week uitgestel wanneer sy na verwagting sal uitspraak lewer oor borgtog. Visser bly intussen in aanhouding.
Hlaudi verdedig besluit om nuus te sensor
Northam-geweld: Mynwerkers steeds nie terug by werk
Hou daai kend maar eerder daar.
Hy moet net pasop dat hy homself nie vaslieg nie…..want hy kan nie eens lekker onthou watter leuen het hy hoe vertel nie. Hy moet maar sit!
Selektiewe geheue …. wonder of wapen oor sy kneukels was om hom warm te hou….
Dit was moord hoekom altyd alles wil uitstel of borgtog gee geen wonder daar word so baie moorde so maklik gepleeg nie
Well Done Mnr Aubrey Ledwaba…. ek dink jy is 100% reg… en met iemand soos jy sal die Mnr Visser nie wegkom… Saterdag voor die Moord, het hul n uitval gehad"' so ja : punt een.. n bewys… was beplan… hy kon niks onthou, maar het nadat hy haar vermoor het… sy bebloede klere gaan verbrand: maybe het die rook syne hom tot werklikheid gedwing… wag hier kom n ding… Mnr Ledwaba hou aan met jou goeie werk… en gee die man n lewenslane tronk straf… kan nie wag vir hierdie uitspraak, ek dink Mnr Visser gaan Crack….en die waarheid… Lees meer »